ધોલેરા સરનો આખો પ્રોજેક્ટ કઈ હદે ફીંડલું વળી રહ્યો છે તેનો સૌથી પહેલો પરચો અહીંના રસ્તા પરથી મળે છે. બે વર્ષ અગાઉ શરૂ થયેલું બગોદરાથી પાલીતાણા અને વચ્ચે ફેદરા (ગેલોપ્સ) ચોકડીથી ધોલેરા સુધીના રસ્તાનું સમારકામ આજે પણ જૈસે થે સ્થિતિમાં છે. મુખ્ય રસ્તાની બંને બાજુ જમીન તોડીને કપચી ભરવામાં આવી પછીથી કોઈ પ્રગતિ નથી. રસ્તાની બંને બાજુ બંધ પડેલાં કારખાનાં જેવાં રહેણાક મકાનોની સ્કીમ્સનાં સેમ્પલ હાઉસ ઊભાં છે. બિલ્ડર્સે મોટા ઉપાડે ખરીદેલી જમીનો પર પ્લોટ તો પાડ્યા છે પણ ખરીદનાર કોઈ ફરકતું નથી. લોકોને આકર્ષવા બિલ્ડર્સ સમયાંતરે સ્કીમ્સની જાહેરાતોનાં પાટિયાં બદલ્યાં કરે છે. કેટલાક વળી નાનુંમોટું બાંધકામ સતત ચાલુ રખાવે છે જેથી કરીને લોકોને નજર આવે. પણ બિલ્ડર્સ કરતાં ખરીદદાર વધુ હોશિયાર સાબિત થયા છે. હવે તો કંટાળેલા બિલ્ડર્સે મફત ફરવા મોકલવાની, માસિક સરળ હપ્તે ચૂકવણાની, એક પ્લોટ સાથે એક મફત સુધ્ધાંની તરકીબો અજમાવી જોઈ છે. એક જગ્યાએ તો ‘મુંબઈમાં ફ્લેટ ખરીદો અને ધોલેરામાં પ્લોટના મફત માલિક બનો’ની જાહેરાત દેખાય છે.